JY LEES NOU Netflix-ster Joey King sê hoe sy liefie ontmoet het
Die 18-jarige Joey King het die wêreld aan haar voete. Sy is in die nuwe Netflix-tienerkomedie The Kissing Booth te sien.
Joey en Jacob Elordi het op die stel verlief geraak en byna 'n jaar later is die twee steeds smoorverlief. Toe hulle mekaar die eerste keer ontmoet, het Joey al gedink hy is oulik. Hulle was eers vriende voor die liefde begin blom het.
"Dit was 'n interessante ervaring om jou kêrel op die stel te ontmoet omdat julle soveel tyd saam deurbring en vinnig geheg raak aan mekaar,' vertel die aktrise."
Joey is nie net 'n goeie aktrise nie; sy is ook 'n grapjas. Op die stel van Independence Day: Resurgence het sy van 'n skaatsplank afgeval en haar medester Liam Hemsworth se kar gesteel om verbande te gaan koop.
The Kissing Booth, 'n romantiese tienerkomedie, is in Kaapstad verfilm. Dit gaan oor twee vriende, Elle (Joey) en Lee (Joel Courtney).
Hulle het 'n reël dat Elle nie met Lee se broer, Noah (Jacob Elordi), mag uitgaan nie. Maar Elle plaas hul jare lange vriendskap op die spel toe sy haar eerste soen by Noah kry.
Sy was 10 jaar oud toe sy haar eerste groot rol, as Ramona in die fliek Ramona and Beezus teenoor Selena Gomez, losslaan. Sy was ook al te sien in Crazy, Stupid, Love en vertolk die hoofrol in die riller Slender Man, wat later vanjaar uitgereik word.
Joey is vriende met die aktrise Rachel Crow. Haar ander boesemvriendinne is Selena Gomez, Jaime King en Taylor Swift, in wie se musiekvideo vir Mean sy in 2010 verskyn het.